**Čo znamená „úspešná liečba depresie“?**

MUDr.Mária Králová, CSc.

Psychiatrická klinika LFUK a UN Bratislava

Vo farmakoterapii depresie jednoznačne prvé miesto zaujímajú antidepresíva, psychofarmaká pôsobiace primárne na paticky zmenenú depresívnu náladu a ďalšie súčasti depresívneho syndrómu. Všetky v súčasnosti registrované antidepresíva ovplyvňujú nejakým spôsobom jeden alebo viaceré z trojice monoamínov – sérotonín, noradrenalín a dopamín. Prevažujúcim mechanizmom účinku antidepresív je rôzne selektívna blokáda transportérov pre tieto monoamíny, inými sú napr. zásahy do ich biodegradácie (inhibícia degradačných enzýmov) alebo priame ovplyvnenie receptorov. Existuje však skupina pacientov, ktorí ani na liečbu dvoma antidepresívami v dostatočnej dávke a dostatočne dlhú dobu uspokojivo neodpovedajú – hovoríme o terapeuticky rezistentnej depresii. V takomto prípade musíme uvažovať o tom, že ovplyvnenie momoamínového systému nepostačuje a je potrebné rozhodnúť sa pre niektorý z postupov, uvedených v schválených Štandardných diagnostických a terapeutických postupov pre depresívnu epizódu/recidivujúcu depresívnu poruchu.